Diari Oficial de la Generalitat Valenciana


Sumari del DOGV 9813, del 21-03-2024 (2024/2426)

RESOLUCIÓ de 15 de març de 2024, de la Presidència de la Generalitat, d'aprovació del Pla estratègic de subvencions de la Presidència de la Generalitat i els seus organismes públics, per al període 2024-2026.
----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9813

Data del DOGV
:   21-03-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/2426


Data del document
:   15-03-2024

Organisme emissor
:   Presidència de la Generalitat

Tipus de document
:   Resolució

Descriptors 

:   * Presidència de la Generalitat

RESOLUCIÓ de 15 de març de 2024, de la Presidència de la Generalitat, d'aprovació del Pla estratègic de subvencions de la Presidència de la Generalitat i els seus organismes públics, per al període 2024-2026. [2024/2426]  
L'article 8.1 de la Llei 38/2003, de 17 de novembre, general de subvencions, amb el caràcter de normativa bàsica, establix que els òrgans de les administracions públiques o qualssevol ens que proposen l'establiment de subvencions, amb caràcter previ, hauran de concretar en un pla estratègic de subvencions els objectius i efectes que es pretenen amb la seua aplicació, el termini necessari per a aconseguir-ho, els costos previsibles i les seues fonts de finançament, supeditat, en tot cas, al compliment dels objectius d'estabilitat pressupostària.  
  
L'article 164.a de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, disposa que les conselleries que tinguen previst atorgar subvencions hauran d'elaborar, amb caràcter previ, un pla estratègic de subvencions, en el qual s'integraran les subvencions que pretenguen atorgar, tant els seus òrgans com els organismes públics que en depenen, i el contingut del qual serà el determinat en la legislació bàsica estatal. Estos plans tindran un període de vigència de tres anys, llevat que, amb la justificació prèvia de la peculiar naturalesa del sector afectat, resulte oportú fixar una duració distinta, i s'ajustaran al que preveuen els escenaris pressupostaris plurianuals als quals es referix l'article 27 de la mencionada Llei 1/2015.  
D'acord amb les previsions legals assenyalades, i atés que ha finalitzat la vigència del Pla Estratègic de Subvencions de la Presidència de la Generalitat per al període 2021-2023, que es va aprovar per Resolució de 26 de febrer de 2021, de la Presidència de la Generalitat (DOGV 9033, 03.03.2021), s'ha d'aprovar el Pla estratègic de subvencions de la Presidència de la Generalitat per al període 2024-2026, en el qual s'integren les subvencions que pretenguen atorgar tant els seus òrgans com els seus organismes públics dependents.  
D'acord amb el que preveuen els articles 14 i 15 de la Llei 4/2023, de 13 d'abril, de la Generalitat, de participació ciutadana i foment de l'associacionisme de la Comunitat Valenciana, s'ha dut a terme una consulta pública prèvia sobre el Pla estratègic de subvencions de la Presidència de la Generalitat, per al període 2024-2026, el resultat de la qual s'ha fet públic de la manera que preveu l'article 15.4 de la dita llei.  
  
Així mateix, d'acord amb la doctrina establida pel Consell Jurídic Consultiu de la Comunitat Valenciana en diversos dictàmens (1/2016, 120/2016 i 206/2016, entre altres) i amb la finalitat de coordinar les actuacions del Consell en la seua activitat de foment en determinats sectors d'activitat material, l'esborrany del pla ha sigut remés a les conselleries, a l'efecte de la presentació d'al·legacions; conforme a l'article 26 de la Llei 1/2015, de 16 de febrer, de la Generalitat, d'hisenda pública, del sector públic instrumental i de subvencions, s'ha remés a la Direcció General de Pressupostos una memòria econòmica sobre la no-incidència pressupostària, i, d'acord amb el que disposa l'article 6 de la Llei 26/2018, de 21 de desembre, de la Generalitat, de drets i garanties de la infància i l'adolescència, s'ha emés l'informe sobre l'impacte que tindrà el pla sobre la infància, l'adolescència i la família, en el qual es conclou que el pla manca d'impacte directe sobre els drets de la infància, l'adolescència i la família.  
  
Vist el que s'ha exposat anteriorment; i fent ús de la competència atribuïda per l'article 160.2.a de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, en relació amb l'article 12.2 de la Llei 5/1983, de 30 de desembre, de la Generalitat, del Consell, i per l'article 2 del Decret 10/2023, de 19 de juliol, del president de la Generalitat, pel qual es determinen el nombre i la denominació de les conselleries, i les seues atribucions, i en aplicació de l'apartat sisé, lletra h, de la Resolució de 8 de novembre de 2023, del president de la Generalitat, per la qual delega determinades atribucions en diferents òrgans de la Presidència, resolc:  
  
Primer  
Aprovar el Pla estratègic de subvencions 2024-2026 de la Presidència de la Generalitat i els seus organismes públics, que s'adjunta com a annex a la present resolució.  
  
Segon  
Este pla, com a instrument de gestió, planificació i control de la Presidència de la Generalitat, de les polítiques públiques en matèria de subvencions desplegades per esta i pels seus organismes públics, no té cap rang normatiu, té caràcter programàtic, el seu contingut no generarà drets i obligacions, i la seua efectivitat queda condicionada a la corresponent aprovació dels pressupostos de la Generalitat per a cada exercici, a les disponibilitats pressupostàries de cada moment i al cofinançament que puga existir de fons de caràcter finalista. I, en tot cas, estarà subjecte a les restriccions que, amb vista al compliment dels objectius de política econòmica i d'estabilitat pressupostària, es determinen per a cada exercici.  
  
Tercer  
La present resolució es publicarà en el Diari Oficial de la Generalitat Valenciana, per raons d'interés públic, de conformitat amb l'article 45.1 de la Llei 39/2015, d'1 d'octubre, del procediment administratiu comú de les administracions públiques, i en el portal de transparència de la Generalitat, GVA Oberta.  
  
València, 15 de març de 2024.- El president de la Generalitat, p. d. R 08.11.2023; DOGV 9723, 13.11.2023), el sotssecretari: Joaquín Vañó Gironés.  
  
  
ANNEX  
Pla estratègic de subvencions de la Presidència de la Generalitat i els seus organismes públics, per al període 2024-2026  
  
Índex  
1. Introducció i fonamentació  
2. Definició  
3. Àmbit subjectiu  
4. Àmbit temporal  
5. Principis  
6. Finançament  
7. Modalitats de concessió  
8. Seguiment  
9. Modificació  
10. Aprovació i publicació  
11. Actuacions per a l'efectiva igualtat de gènere  
12. Inclusió de clàusules de responsabilitat social en les convocatòries d'ajudes i subvencions  
13. Objectius estratègics i operatius i línies de subvenció vinculades  
  
  
1. Introducció i fonamentació  
A la Presidència de la Generalitat li correspon l'exercici de les competències en matèria d'assessorament al president i impuls de l'acció interdepartamental del Consell, anàlisi, prospectiva i projectes estratègics, relacions amb la Unió Europea, l'Estat i altres comunitats autònomes, comunicació institucional de la Generalitat, promoció institucional, administració local, relacions amb els mitjans de comunicació social, simplificació administrativa, participació i transparència, així com les competències en matèria de relacions amb les Corts, publicacions, representació i defensa en juí i assessorament en dret a la Generalitat. Així mateix, la Presidència compta amb l'Oficina de Suport al Portaveu del Consell i l'Oficina del Secretariat del Consell, que coordina l'acció del Consell.  
L'article 8 de la Llei 38/2003, de 17 de novembre, general de subvencions, establix, en l'apartat 1: «Els òrgans de les Administracions públiques o qualssevol ens que proposen l'establiment de subvencions, amb caràcter previ, hauran de concretar en un pla estratègic de subvencions els objectius i efectes que es pretenen amb la seua aplicació, el termini necessari per a la seua consecució, els costos previsibles i les seues fonts de finançament, supeditant-se en tot cas al compliment dels objectius d'estabilitat pressupostària». Esta regulació ha sigut desplegada en la secció 1.ª del capítol III del títol preliminar del Reial decret 887/2006, de 21 de juliol, pel qual s'aprova el Reglament de la Llei general de subvencions, que no té caràcter bàsic, d'acord amb allò que s'estableix en la seua disposició final primera.  
  
Per la seua banda, la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, assenyala en l'article 164.a que «aquelles conselleries que tinguen previst atorgar subvencions hauran d'elaborar amb caràcter previ un pla estratègic de subvencions, en el qual s'integraran les subvencions que pretenguen atorgar tant els seus òrgans com els seus organismes públics dependents, i el contingut de les quals serà el determinat en la legislació estatal bàsica. Estos plans tindran un període de vigència de tres anys, llevat que, amb la justificació prèvia de la peculiar naturalesa del sector afectat resulte oportú fixar una duració distinta, i s'ajustaran al que preveuen els escenaris pressupostaris plurianuals als quals es referix l'article 27 de la present llei».  
El pla estratègic de subvencions és un instrument en què conflueixen:  
a) La materialització dels principis que regulen la concessió de les subvencions i la seua justificació.  
b) La planificació de la política en matèria de foment d'activitats d'utilitat pública o d'interés social o de promoció d'una finalitat pública d'un determinat departament.  
c) I les mesures de control de les subvencions, que permeten amb la seua avaluació una millora de les futures subvencions a través de les correccions oportunes que s'observen, per la qual cosa qualsevol pla ha d'arreplegar el seguiment i el control de l'activitat subvencional.  
  
2. Definició  
El Pla estratègic de subvencions de la Presidència de la Generalitat i els seus organismes públics (d'ara endavant, PESP), es definix com un instrument de gestió, planificació i control de la Presidència de la Generalitat, de les polítiques públiques de contingut subvencional desplegades per esta, i una eina al servici de la ciutadania per a donar a conéixer la política de subvencions d'esta.  
El PESP té un caràcter programàtic i no genera drets o expectatives de drets a favor d'eventuals persones interessades, ni constitueix cap declaració, oferta o compromís unilateral de voluntat creadora d'obligació a favor de terceres persones, sinó que és un mer instrument de planificació que necessita un posterior desplegament i concreció per a la seua efectivitat, que quedarà en tot condicionada a la posada en pràctica i dotació de les diferents línies de subvenció, atenent especialment, entre altres condicionants, a les disponibilitats pressupostàries de cada exercici.  
  
3. Àmbit subjectiu  
El PESP contempla totes les subvencions que s'ordenen, convoquen i gestionen pels diferents òrgans superiors i centres directius de la Presidència de la Generalitat, així com pels organismes públics dependents d'esta.  
  
4. Àmbit temporal  
La vigència del PESP serà de tres anys, estenent-se durant els exercicis pressupostaris 2024, 2025 i 2026.  
  
5. Principis  
El PESP es regirà pels principis següents:  
1) Publicitat i transparència en la concessió de les subvencions; que l'actuació siga visible i pública, i que siga coneguda la potestat subvencional exercida pels subjectes públics.  
2) Concurrència, objectivitat, igualtat i no discriminació, principis que comporten l'obligació d'explicitar i publicar les bases reguladores amb caràcter previ a les convocatòries, per mitjà del sistema de concurrència competitiva i fixar criteris de valoració prèviament determinats.  
  
3) Eficàcia en el compliment dels objectius que s'han fixat per al període determinat.  
4) Eficiència en l'assignació i la utilització dels recursos públics.  
5) Responsabilitat social, mitjançant la inclusió d'aspectes ètics, de transparència i de política social i ambiental en l'atorgament de subvencions.  
  
6. Finançament  
La font de finançament per a dotar econòmicament les subvencions serà, amb caràcter general, els pressupostos de la Generalitat.  
El PESP i el seu desplegament queda, en tot, i en especial pel que fa als exercicis de 2025 i de 2026, condicionat a l'existència de les corresponents consignacions pressupostàries adequades i suficients per a les previsions d'este en els pressupostos de la Generalitat.  
Així mateix, este pla haurà de respectar l'estabilitat pressupostària i supeditar-se als escenaris pressupostaris plurianuals que estiguen vigents o siguen elaborats durant la vigència d'este pla per la conselleria competent en matèria d'hisenda pública, i això en els termes que preveu l'article 27 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
7. Modalitats de concessió  
Les subvencions seran atorgades:  
7.1. En règim de concurrència competitiva, que serà el règim ordinari de concessió, i que és aquell en què la concessió de subvencions s'estableix per mitjà d'un orde de prelació de les sol·licituds presentades, d'acord amb els criteris de valoració prèviament fixats en les bases reguladores i en la convocatòria.  
7.2. Per concessió directa, de la que únicament podrà fer-se ús en les subvencions:  
7.2.1. Previstes nominativament en la Llei de pressupostos de la Generalitat.  
7.2.2. Que vinguen imposades per norma de rang legal, per a la qual cosa s'ha de tindre en compte el procediment d'adjudicació que descriga la mateixa norma que la crea o imposa.  
7.2.3. Excepcionalment, en aquelles en les quals s'acrediten raons d'interés públic, social, humanitari o econòmic o altres que dificulten la seua convocatòria pública.  
  
8. Seguiment  
Als efectes del seguiment, del control i de l'avaluació del PESP, cada òrgan superior o centre directiu de la Presidència de la Generalitat, així com cadascun dels seus organismes públics, elaborarà anualment, respecte de les línies de subvencions de la seua competència, un informe sobre el grau d'avanç de l'aplicació d'este, els seus efectes i les repercussions pressupostàries i financeres, que haurà de remetre a la persona titular de la Subsecretaria, abans del 31 de març de l'exercici següent a aquell sobre el qual verse l'informe.  
Igualment, abans del 31 de març de 2027, es remetrà a la persona titular de la Subsecretaria l'informe final d'avaluació del PESP.  
  
9. Modificació  
Si es produeixen modificacions pressupostàries degudament fonamentades, cofinançament de nous projectes o projectes existents, transferència de fons finalistes, o qualsevol altra causa degudament justificada, caldrà enviar un informe fonamentat a la Subsecretaria de la Presidència, per tal que es puga actualitzar este pla.  
Així mateix, si, com a resultat dels informes de seguiment, hi ha línies de subvencions que no aconsegueixen el nivell de consecució d'objectius desitjat o el que resulte adequat al nivell de recursos invertits, podran ser modificades o substituïdes per altres més eficaces i eficients o, si és el cas, podran ser eliminades.  
L'existència de modificacions no podrà perjudicar els drets econòmics de les persones beneficiàries de subvencions ja reconeguts i que hagueren desenvolupat les actuacions compromeses amb l'administració.  
  
10. Aprovació i publicació  
De conformitat amb allò que disposa l'article 160.2.a de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, el PESP ha d'aprovar-se per la Presidència de la Generalitat.  
L'aprovació del PESP està delegada en la persona titular de la Subsecretaria de la Presidència en virtut del que disposa l'apartat sisé, lletra h), de la Resolució de 8 de novembre de 2023, del president de la Generalitat, per la qual delega determinades atribucions en diferents òrgans de la Presidència.  
El PESP serà objecte de publicació en el Diari Oficial de la Generalitat Valenciana, i serà publicitat en el portal de transparència de la Presidència de la Generalitat, de conformitat amb allò que s'ha establit en l'article 164, apartat a, in fine, de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; en l'article 8, apartat 3, lletra a de la Llei 38/2003, general de subvencions, i en els articles 3, 12 i 23.1.a de la Llei 1/2022, de 13 d'abril, de transparència i bon govern de la Comunitat Valenciana.  
  
11. Actuacions per a l'efectiva igualtat de gènere  
En l'execució dels objectius del pla es tindrà en compte, quan això siga possible, la perspectiva de gènere i igualtat d'oportunitats. Igualment, en el cas que es prevegen en el Pla processos de selecció de personal, es procurarà que estos complisquen amb els criteris de presència equitativa de dones i homes, d'acord amb el que disposa la Llei orgànica 3/2007, de 22 de març, per a la igualtat efectiva de dones i homes. Les diferents bases reguladores i les resolucions de les convocatòries establiran, quan calga, criteris de valoració quant a la consecució de la igualtat entre homes i dones. Així mateix, en les subvencions nominatives es contemplarà, quan calga, actuacions per a l'efectiva igualtat de gènere.  
  
12. Inclusió de clàusules de responsabilitat social en les convocatòries d'ajudes i subvencions  
En les bases reguladores i convocatòries de les subvencions i ajudes l'aprovació de les quals corresponga a la Presidència de la Generalitat s'inclouran clàusules de responsabilitat social en la forma i condicions establits per la normativa vigent.  
  
13. Objectius estratègics i operatius i línies de subvenció vinculades  
  
El PESP s'ha elaborat a partir de la informació continguda en el projecte de Llei de pressupostos de la Generalitat per a l'exercici 2024, seguint-se la mateixa estructura pressupostària per programes en l'índex de les fitxes incloses en el Pla que a continuació es relacionen:  
  
  
Presidència de la Generalitat  
  
Subsecretària  
- Delegació de Protecció de Dades  
  
Secretaria Autonòmica de Relacions Institucions i Transparència  
- Direcció General de Transparència i Participació  
- Direcció General d'Organització i Coordinació Institucional  
  
Secretaria Autonòmica del Gabinet del President i Comunicació  
- Direcció General de la Secretaria del Gabinet del President  
· Gabinet d'Organització  
· Anàlisi i Polítiques Públiques  
- Direcció General de Comunicació i Promoció Institucional  
· Relacions informatives i comunicació  
· Promoció institucional  
- Direcció General de Projectes Estratègics  
  
Secretaria Autonòmica de Presidència  
- Direcció General de Coordinació de l'Acció del Govern  
- Direcció General de Relacions amb la Unió Europea, l'Estat i Acció Exterior  
- Direcció General d'Administració Local  
· Administració local i organització territorial del Consell  
· Lluita contra el despoblament  
  
Organismes públics  
Consell de l'Audiovisual de la Comunitat Valenciana.